32006R0479
L 086/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 479/2006 НА КОМИСИЯТА
от 23 март 2006 година
относно разрешение за някои добавки от групата съединения на микроелементи
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките в храните за животни (1), и по-специално членове 3 и 9г от нея,
като взе предвид Регламент (EО) № 1831/2003 на Европейския парламент и на Съвета от 22 септември 2003 г. относно добавките за използване при храненето на животните (2), и по-специално член 25 от него,
като има предвид, че:
(1)
В Регламент (EО) № 1831/2003 е предвидена възможност за разрешение на добавки за използване при храненето на животните.
(2)
В член 25 от Регламент (EО) № 1831/2003 са определени преходни мерки за заявленията за разрешение на добавки към фуражите, подадени в съответствие с Директива 70/524/EИО, преди датата на прилагане на Регламент (EО) № 1831/2003.
(3)
Заявленията за разрешение на добавките, изброени в приложението към настоящия регламент, са подадени преди датата на прилагане на Регламент (EО) № 1831/2003.
(4)
Първоначалните бележки по тези заявления, както е предвидено в член 4, параграф 4 от Директива 70/524/EИО, са представени на Комисията преди датата на прилагане на Регламент (EО) № 1831/2003. Ето защо тези заявления продължават да се третират в съответствие с член 4 от Директива 70/524/EИО.
(5)
Заявителят е търсел разрешение за хелатни съединения на желязо, манган, мед и цинк със синтетичен глицин. Използването на хелатни съединения може да преодолее някои от проблемите на абсорбирането, което се получава при използването на други съединения. Разрешен е сходен продукт с аминокиселини, получени от соев протеин. Но при търсенето на това разрешение микроелементите образуват хелатно съединение със синтетичен глицин и поради това е необходимо специално разрешение.
(6)
Заявителят е представил досие в подкрепа на използването в хранителните смески на хелатни съединения на желязо, манган, мед и цинк със синтетичен глицин.
(7)
Комисията поиска от Европейския орган по безопасност на храните (Органа) да направи оценка на релевантните данни, подкрепящи заявлението за разрешение. След тази молба Органът излезе със становище на 29 ноември 2005 г. относно използването в хранителните смески на хелатни съединения на желязо, манган, мед и цинк със синтетичен глицин.
(8)
Оценката на Органа показва, че условията, посочени в член 3а от Директива 70/524/EИО, са изпълнени. Следователно използването на хелатни съединения на желязо, манган, мед и цинк със синтетичен глицин трябва да бъде разрешено.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратите, които спадат към групата „Съединения на микроелементи“, посочени в приложението, са разрешени за използване без определен срок като добавки при храненето на животните при условията, определени в упоменатото приложение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 март 2006 година.